เชียงใหม่ไนท์ซาฟารี พร้อมเป็นสถานที่ท่องเที่ยวปลอดภัย ไม่แออัด ช่วงเทศกาลสงกรานต์ 2564
นายอนุชา นาคาศัย รัฐมนตรีประจำสำนักนายกรัฐมนตรี เปิดเผยว่า จากการลงพื้นที่ตรวจการดำเนินงานและรับฟังการเตรียมความพร้อมของเชียงใหม่ไนท์ซาฟารี ในช่วงเทศกาลสงกรานต์ ปี 2564 เนื่องจากเทศกาลสงกรานต์ในปีนี้ ยังอยู่ในช่วงการเฝ้าระวังการแพร่ระบาดของเชื้อโควิด-19 นั้น ขณะนี้สถานการณ์โควิด–19 ของจังหวัดเชียงใหม่อยู่ในระดับที่ปลอดภัย แต่ก็ยังคงต้องดำเนินการตามมาตรการป้องกันการแพร่ระบาดของเชื้อโควิด-19 อย่างเข้มงวด เชียงใหม่ไนท์ซาฟารี ดำเนินการมาอย่างต่อเนื่อง โดยการนำกล้องโทรทัศน์วงจรปิด ชนิดตรวจวัดอุณหภูมิความร้อนมาติดตั้งบริเวณทางเข้า เพื่อคัดกรองนักท่องเที่ยวก่อนการเข้าพื้นที่ รวมทั้งการแสกน OR Code ไทยชนะ การติดตั้งจุดบริการแอลกอฮอล์ในทุกพื้นที่รอบบริเวณ ฉีดพ่นและเช็ดถูทำความสะอาด รถให้บริการ และจุดให้บริการต่างๆ แก่นักท่องเที่ยวทุกๆ 2 ชั่วโมง รวมทั้งการเว้นระยะห่างอย่างน้อย 1-2 เมตร และการจำกัดจำนวนนักท่องเที่ยวในการเข้าพื้นที่ โดยจะต้องลงทะเบียนก่อนการเข้าเที่ยวชมทุกครั้ง การเข้ามาตรวจเยี่ยมพื้นที่ของเชียงใหม่ไนท์ซาฟารีในครั้งนี้ ได้เข้าดูกิจกรรม Behind the zoo ที่ใกล้ชิดกับสัตว์ และส่วนให้บริการในพื้นที่เชียงใหม่ไนท์ซาฟารี ซึ่งคาดว่าในช่วงเทศกาลวันสงกรานต์นี้ จะมีนักท่องเที่ยวให้ความสนใจเที่ยวชมจำนวนมาก โดยขอให้นักท่องเที่ยวมั่นใจในมาตรการป้องกันการแพร่ระบาดของเชียงใหม่ไนท์ซาฟารีและที่สำคัญต้องขอความร่วมมือนักท่องเที่ยวในการลงทะเบียนก่อนการเข้าเที่ยวชม เพื่อช่วยกันป้องกันการแพร่ระบาดของเชื้อโควิด-19 อีกทางหนึ่ง    สำหรับการเตรียมความพร้อมการจัดกิจกรรมวันสงกรานต์ ของเชียงใหม่ไนท์ซาฟารีในปีนี้ นอกจากการเน้นย้ำเรื่องมาตรการความปลอดภัยแล้ว ยังเน้นการจัดงานในรูปแบบการสืบสานและอนุรักษ์ประเพณีวัฒนธรรมท้องถิ่นร่วมกับชุมชน ให้นักท่องเที่ยวได้ร่วมเรียนรู้และลงมือทำ ผ่านกิจกรรมการท่องเที่ยวในช่วงเทศกาลวันสงกรานต์  อาทิ การย่ำขาง ซึ่งเป็นวิธีการบำบัดรักษาโรคภัยไข้เจ็บแบบพื้นบ้านล้านนาอีกประเภทหนึ่ง การตัดตุง การพับดอกใบเตย การจัดซุ้มสรงน้ำพระ การจัดจุดถ่ายภาพรดน้ำดำหัวตามประเพณีสงกรานต์ล้านนา รวมทั้งการจัดกาดหมั้วชุมชนและกิจกรรมอื่นๆ ที่สร้างสีสันสำหรับการท่องเที่ยว ระหว่างวันที่ 9 - 17 เมษายน 2564 นี้